钦定古今图书集成/方舆汇编/职方典/第1184卷 > 《晓至巴河口迎子由》前人
## 钦定古今图书集成/方舆汇编/职方典/第1184卷 > 《晓至巴河口迎子由》前人

去年御史府，举动触四壁。幽幽百尺井，仰天无一席。
隔墙闻歌呼，自恨计之失。留诗不忍写，苦泪渍纸笔。
馀生复何幸，乐事有今日。江流镜面净，烟雨轻羃羃。
孤舟如凫鹥，点破千顷碧。闻君在磁湖，欲见隔咫尺。
朝来好风色，旗尾西北掷。行当中流见，笑眼清光溢。
此邦疑可老，修竹带泉石。欲买柯氏林，兹谋待君必。